ΓΡΑΠΤΗ ΕΡΩΤΗΣΗ E-0624/99

υποβολή: Gianni Tamino (V) και Antoni Gutiérrez Díaz (GUE/NGL) προς την Επιτροπή

(12 Μαρτίου 1999)

Θέμα: Εισαγωγή πέστροφας του είδους Arco Iris στον ποταμό Serpis (Βαλένθια-Ισπανία)

Η Valencia hispanica είναι ένα αυτόχθονο είδος πέστροφας, απειλούμενο με εξαφάνιση, που ζει σε ορισμένους ποταμούς της Αυτόνομης Κοινότητας της Βαλένθιας.Η Γενική Διεύθυνση Φυσικού Περιβάλλοντος (πρώην ICONA), το Εθνικό Μουσείο Φυσικών Επιστημών της Μαδρίτης, το Κέντρο Πειραματικής Υδατοκαλλιέργειας της Βαλένθιας, ισπανικά πανεπιστήμια και διάφοροι εμπειρογνώμονες έχουν επιβεβαιώσει την παρουσία του εν λόγω είδους στον ποταμό Serpis. Η ΕΕ συνεισφέρει στην προστασία του είδους αυτού με τη χορήγηση πόρων, μέσω του προγράμματος LIFE, ανερχομένων σε 984.000 ευρώ.

Ωστόσο, το Υπουργείο Περιβάλλοντος της περιφερειακής κυβέρνησης της Βαλένθιας, στηριζόμενο στα πορίσματα μιας τεχνικής έκθεσης του 1993, αγνόησε την παρουσία αυτού του είδους στον ποταμό Serpis και παραβίασε την οδηγία για τους οικοτόπους (92/43/ΕΟΚ)(1), της 21ης Μαΐου 1992, που απαγορεύει την εισαγωγή εξωτικών ειδών οσάκις υπάρχει κίνδυνος να βλάψουν τα αυτόχθονα είδη, εισάγοντας στον ποταμό αυτό το είδος πέστροφας Arco iris, που λόγω του μεγέθους του είναι φυσικός θηρευτής της Valencia hispanica.

Το Κέντρο Πειραματικής Υδατοκαλλιέργειας της Βαλένθιας έχοντας υπόψη τα ανωτέρω περιστατικά υπέβαλε τον Ιούλιο του 1998 διαμαρτυρία στον Ευρωπαίο Διαμεσολαβητή (789/98/JMA) για την παραβίαση της προειρημένης οδηγίας.

Δεν νομίζει η Επιτροπή ότι θα ήταν σκόπιμο να υπάρξει μια αντιπαραβολή της προαναφερθείσας τεχνικής έκθεσης του 1993, η οποία αρνείται την παρουσία της Valencia hispanica στον ποταμό Serpis, με τις απόψεις άλλων επιστημόνων;

Θεωρεί η Επιτροπή ότι η ένταξη του ποταμού Serpis στις ζώνες ειδικής προστασίας, σύμφωνα με το άρθρο 5 της οδηγίας για τους οικοτόπους, θα συνέβαλε στο να επιτευχθεί ο στόχος της διατήρησης του εν λόγω είδους;

Λαμβάνοντας υπόψη τις παρατυπίες που καταγγέλλονται στην ανωτερω διαμαρτυρία, δεν νομίζει η Επιτροπή ότι θα έπρεπε να διενεργηθεί ένας έλεγχος σχετικά με τη χρησιμοποίηση των πόρων του προγράμματος LIFE που έχουν διατεθεί για την αναπαραγωγή της πέστροφας Valencia hispanica;

Απάντηση της κας Bjerregaard εξ ονόματος της Επιτροπής

(28 Απριλίου 1999)

Η Επιτροπή γνωρίζει τα γεγονότα που αναφέρουν τα Αξιότιμα Μέλη του Κοινοβουλίου από την καταγγελία για το ίδιο θέμα που έχει ήδη υποβληθεί στην Επιτροπή.

Η εισαγωγή ξενικών ειδών που ενδέχεται να έχουν αρνητική επίδραση στα ιθαγενή είδη, εμπίπτει στο πεδίο εφαρμογής της οδηγίας 92/43/ΕΟΚ του Συμβουλίου, της 21ης Μαιου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας και, ειδικότερα, του άρθρου 22 στοιχείο β), που επιβάλλει στα κράτη μέλη να:

"'μεριμνούν ώστε η ηθελημένη εισαγωγή ενός μη τοπικού είδους στο φυσικό περιβάλλον να ρυθμίζεται κατά τέτοιο τρόπο ώστε να μη παραβλάπτει καθόλου τους φυσικούς οικοτόπους στην περιοχή της φυσικής τους κατανομής ούτε την τοπική άγρια πανίδα και χλωρίδα, όποτε δε το κρίνουν αναγκαίο, απαγορεύουν την εν λόγω εισαγωγή. Τα αποτελέσματα των μελετών εκτίμησης ανακοινώνονται στην επιτροπή προς ενημέρωση;'."

Στο πλαίσιο της έρευνας της Επιτροπής για την εν λόγω καταγγελία, οι ισπανικές αρχές δήλωσαν ότι τα διαθέσιμα επιστημονικά στοιχεία δεν έχουν επιβεβαιώσει την παρουσία του είδους "Valencia hispanica" στον ποταμό Serpis. Σε επιστημονική μελέτη του CSIC (Ανώτατο Συμβούλιο για την Επιστημονική ρευνα της Ισπανίας), την οποία κατέθεσαν οι ισπανικές αρχές, εξηγείται ότι, έστω και αν υποτεθεί ότι το είδος "Valencia hispanica" συναντάται στο συγκεκριμένο ποταμό (κάτι που ουδέποτε επιβεβαιώθηκε μέχρι σήμερα), το ενδιαίτημά του διαφέρει από εκείνο του ξενικού είδους, οπότε το τελευταίο δεν θα το απειλήσει κατά κανένα τρόπο.

Οι πληροφορίες αυτές διαβιβάστηκαν στον καταγγέλλοντα, ο οποίος δεν γνωστοποίησε στην Επιτροπή νέα στοιχεία, που θα βοηθούσαν να διαπιστωθεί αν υπάρχει παράβαση των κοινοτικών νομοθετικών διατάξεων στην εξεταζόμενη περίπτωση. Κατόπιν των ανωτέρω, τα γεγονότα που αναφέρουν τα Αξιότιμα Μέλη του Κοινοβουλίου, δεν στοιχειοθετούν παράβαση της οδηγίας 92/43/ΕΟΚ.

Εφόσον δεν διαπιστώνει παράβαση της οδηγίας 92/43/ΕΟΚ, η Επιτροπή δεν θεωρεί αναγκαίο να διενεργήσει ειδική έρευνα για τον τρόπο με τον οποίο χρησιμοποιήθηκαν οι κοινοτικές πιστώσεις. Πάντως, το συγκεκριμένο έργο, όπως και οποιοδήποτε άλλο έργο χρηματοδοτείται από το Life-Φύση, υπόκειται σε τακτικούς τεχνικούς και οικονομικούς ελέγχους.

(1) ΕΕ L 206 της 22.7.1992, σελ. 7.